***ታሪኽ ኤርትራውያን፡ ታሪኽ ጽንዓት መኸተ ዓወትን።***

*ጽምኢ ፍቕሪ ድኣንበር፡ ጽምኢ ጽልኢ የብልናን። ሰሪሕካ ምብላዕ ድኣንበር፡ ምጽወታ ምጽባይ ኣይናትናን። ሕያውነት ድኣንበር፡ ስስዔ ኣይባህልናን፡ ለውሃት ድኣንበር፡ ጭካነ ኣይመፋጥርትናን። ሓቅን ትርን ድኣንብር፡ ሓሶትን ወሽለኽለኽን ኣይባህርያትናን። ብእንታውነቱ ዝሕበን ድኣንበር፡ ዝሓንኽ የብልናን።*

*ግን ግዜ ዘምጽኦም ፍንፉናት ኣይተሳእኑን።*

*ጽምኢ ጽልኢ ድኣንበር፡ ጽምኢ ፍቕሪ ዘይብሎም። ምጽወታ ምጽባይ ድኣንበር፡ ሰሪሕካ ምብላዕ ዘይኣመሎም። ስስዔ ድኣንበር፡ ሕያውነት ዘይብሎም። ጭካነ ድኣንበር፡ ለውሃት ዝረሓቖም። ሓሶትን ወሽለኽለኽን ድኣንበር፡ ሓቅን ትርን ዝተፈልዮም። ብእንታውነቶም ዝሓንኩ ድኣንበር፡ ዘይኮርዑ።*

*ዓላማኦም እንታይ እዩ?*

*ሓድነት ህዝቢ በታቲኖም በውራጃ ከናቑቱ። ሃገር ልዕላውነታ ብጓኖት ከድፍሩ። ባህልን ልምድን ህዝቢ ኤርትራ ክብልሉ። እምነትን ቅንዕናን ህዝቢ ከዘናብሉ። ናይ ጸላእቲ ተልእኮ ከተግብሩ ዝተመወሉ። ሰላም ኤርትራን ኢትዮጵያን ክሓናኹሉ።*

*እሞኸ እንታይ ንግበር?*

*ጸየቕቲ ብዘይ ነሓፍነት ንመክት፡ ዝተታኸሱ ነበራብር፡ ዝደቀሱ ንቐስቅሶም፡ ተጋገዩ ክንእርም፡ ዝሰሓቱ ክንመክር፡ ኣብልቦም ዝተመልሱ ከነመስግን፡*

*ከነስተውዕለሉ ዘሎና ነጥቢ፡*

*ኩሉ ግዜ ኣብ ጉዕዞ ሰላምን ሃገር ምህናጽ እንብገሰሉ እዋን ተጻባእትናን ዓሽከራቶምን ጉዕዞና ክዕንቅፉ፡ ሓሳብና ክኾልፉ፡ ሞራልና ክትንክፉ፡ ኣብ ሞንጎና ከም እንጠራጠር ክገብሩ፡ ዘይተሰርሔን ዘይተባህለን ኣዕናዊ ፕሮፖጋንዳ ክነዝሑ፡ ህዝቢ ክጎጃጅሉ ዝተሰለፉ ጉጅለታት እዮም። እዚኦም ጸላእቲ ህዝቢ ኤርትራ ካብቶም ኣብ እዋን ሰውራ ንነጻነት ዝተቓለስናዮምን ዝሰዓርናዮምን ጸላእቲ ዝገደቱ ስለ ዝኾኑ ዕጽፊ ስዕረት ከነሰክሞም ግደታ ኣሎና። ጠመተና ንዝመጽእ ዎሎዶ ሰላምን ራህዋን ድኣንበር ነዞም ሕጂ ዘሎና ጥራሕ ይጥዓመና ስለ ዘይኮነ፡ መኸተና ጸረ ተምበረከኽት ካብ ቀደሙ ብዝላዓለ ክንሰርሓሉ ኣሎና። ነዞም ብሕልሞም ዙፋን ዘውዲ ክደፍኡ ዝሓድሩ ብር እንተበል ዝብህርሩ መጋበርያ ጃንዳ ዕጥቅና ገጥ ዝበለ ምስተ ዓጥቀ ዘይፍታሕ ምዃኑ ኣይዘንግዑዎ።*

*ዘልኣለማዊ ዝኽሪ ንሰማእታትና ዓወት ንሓፋሽ ገብረንጉስ መስመር።*